Document ID: 32001D0765

Komisjoni otsus,
18. oktoober 2001,
millega liikmesriikidel lubatakse kiita ajutiselt heaks nõukogu direktiivide 66/404/EMÜ ja 71/161/EMÜ nõuetele mittevastava metsapaljundusmaterjali turustamine
(teatavaks tehtud numbri K(2001) 2859 all)
(2001/765/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 14. juuni 1966. aasta direktiivi 66/404/EMÜ metsapaljundusmaterjali turustamise kohta, [1] viimati muudetud Austria, Soome ja Rootsi ühinemisaktiga, eriti selle artiklit 15,
võttes arvesse nõukogu 30. märtsi 1971. aasta direktiivi 71/161/EMÜ ühenduses turustatava metsapaljundusmaterjali väliste kvaliteedistandardite kohta, [2] viimati muudetud Austria, Soome ja Rootsi ühinemisaktiga, eriti selle artiklit 15,
võttes arvesse 12 liikmesriigi esitatud taotlusi
ning arvestades järgmist:
(1) Lisas sätestatud liiki metsapaljundusmaterjali toodetakse praegu liikmesriikides ebapiisavalt ja seepärast ei ole võimalik hankida direktiivi 66/404/EMÜ või 71/161/EMÜ sätetele vastavat paljundusmaterjali.
(2) Kolmandad riigid ei ole suutelised tarnima piisavas koguses asjaomast liiki metsapaljundusmaterjali, mis pakuks samu tagatisi kui ühenduse metsapaljundusmaterjal ja mis vastaks direktiivi 66/404/EMÜ või 71/161/EMÜ sätetele.
(3) Seepärast on asjaomased liikmesriigid, nimelt Belgia, Taani, Saksamaa, Hispaania, Prantsusmaa, Iirimaa, Itaalia, Luksemburg, Madalmaad, Austria, Portugal ja Ühendkuningriik, taotlenud komisjonilt vastavalt kõnealustele direktiividele luba kiita turustamiseks heaks kõnealustes direktiivides sätestatud nõuetest leebematele nõuetele vastavat paljundusmaterjali ja/või seemet.
(4) Seepärast tuleks puudujäägi katmiseks liikmesriikidel lubada kiita piiratud ajavahemikuks heaks leebematele nõuetele vastava asjaomast liiki metsapaljundusmaterjali turustamine.
(5) Geneetilistel põhjustel tuleks paljundusmaterjali koguda asjaomaste liikide looduslikest päritolukohtadest ja esitada materjali omaduste tagamiseks võimalikult ranged garantiid; lisaks sellele tuleks paljundusmaterjali turustada üksnes juhul, kui sellele on lisatud dokument, kuhu on märgitud teatavad kõnealust paljundusmaterjali käsitlevad üksikasjad.
(6) Lisaks sellele tuleks igal liikmesriigil lubada kiita oma territooriumil heaks kolm järgmist turustustoimingut: päritolu osas leebematele nõuetele vastavate seemnete ja seemikute turustamine, Populus nigra puhul direktiivis 66/404/EMÜ sätestatud kategooriat käsitlevatest nõuetest leebematele nõuetele vastavate seemnete ja seemikute turustamine ning sellise seemne turustamine, mis vastab eripuhtuse osas direktiivis 71/161/EMÜ sätestatud nõuetest leebematele nõuetele, kui selline materjal on teistes liikmesriikides käesoleva otsuse alusel heaks kiidetud.
(7) Käesoleva otsusega ettenähtud meetmed on kooskõlas alalise põllumajanduse, aianduse ja metsanduse seemnete ja paljundusmaterjali komitee arvamusega,
ON VASTU VÕTNUD KÄESOLEVA OTSUSE:
Artikkel 1
1. Liikmesriikidel lubatakse kiita oma territooriumil heaks selliste seemnete turustamine, mis vastavad direktiivis 66/404/EMÜ sätestatud päritolu käsitlevatest nõuetest leebematele nõuetele.
Luba antakse vastavalt käesoleva määruse lisas I sätestatud nõuetele ja tingimusel, et seemne päritolukoha ja selle kogumiskõrguse kohta esitatakse tõend.
2. Liikmesriikidel lubatakse kiita oma territooriumil heaks eespool nimetatud seemnetest ühenduses kasvatatud taimede turustamine.
Artikkel 2
1. Artikli 1 lõikes 1 osutatud tõendit käsitatakse esitatuna, kui paljundusmaterjal kuulub Majanduskoostöö ja Arengu Organisatsiooni (OECD) rahvusvaheliseks kaubanduseks ettenähtud metsapaljundusmaterjali kontrollimise kavas määratletud kategooriasse "tunnustatud paljundusmaterjal" või mõnda muusse kõnealuses kavas määratletud kategooriasse.
2. Kui lõikes 1 osutatud OECD kava paljundusmaterjali päritolukohas ei kasutata, võetakse vastu muud ametlikud tõendid.
3. Kui ametlikke tõendeid ei ole võimalik esitada, võivad liikmesriigid tunnustada muid mitteametlikke tõendeid.
Artikkel 3
Liikmesriikidel on lubatud kiita käeoleva määruse II lisas sätestatud tingimustel oma territooriumil heaks sellise Populus nigra’st saadud vegetatiivse paljundusmaterjali turustamine, mis ei vasta kategooria osas direktiivi 66/404/EMÜ artikli 4 lõikes 1 sätestatud nõuetele.
Artikkel 4
Liikmesriikidel lubatakse kiita käesoleva otsuse III lisas sätestatud tingimustel oma territooriumil heaks selliste seemnete turustamine, mis ei vasta ei direktiivis 66/404/EMÜ sätestatud päritolunõuetele ega direktiivi 71/161/EMÜ I lisas sätestatud eripuhtuse nõuetele, kui:
a) seemnete päritolukoha ja kogumiskõrguse kohta esitatakse artiklis 2 nimetatud tõend;
b) direktiivi 66/404/EMÜ artikli 9 kohaselt nõutav dokument sisaldab järgmist märget: "Seemned ei vasta eripuhtust käsitlevatele standarditele".
Artikkel 5
1. Teistel liikmesriikidel kui taotluse esitanud liikmesriikidel lubatakse kiita käesoleva otsuse I, II ja III lisas sätestatud tingimustel ja taotluse esitanud liimesriikide märgitud eesmärkidel oma territooriumil heaks seemnete ja seemikute või Populus nigra puhul vegetatiivse paljundusmaterjali turustamine.
2. Lõike 1 kohaldamisel abistavad asjaomased liikmesriigid üksteist haldusküsimustes. Teised liikmesriigid teatavad taotluse esitanud liikmesriikidele oma kavatsusest kiita sellise paljundusmaterjali turustamine heaks, enne kui selline luba antakse. Taotluse esitanud liikmesriigid võivad esitada vastuväiteid üksnes juhul, kui kogu käesolevas otsuses sätestatud kogus on juba eraldatud.
Artikkel 6
Artikli 1 lõikes 1, artiklites 3 ja 4 ning artikli 5 lõikes 1 sätestatud luba lõpeb 31. detsembril 2002.
Artikkel 7
Liikmesriigid teatavad viivitamata komisjonile ja teistele liikmesriikidele käesoleva otsuse alusel märgistatud ja ühenduse kõikides osades turustamiseks heakskiidetud seemne kogused.
Artikkel 8
Käesolev otsus on adresseeritud liikmesriikidele.
Brüssel, 18. oktoober 2001

Labels: 3
6